নীলাকাশ থেকে বাজ হানাও বোধ হয় এতটা আশ্চয্যির কারণ হত না প্রীতি জিন্টার বন্ধুদের কাছে। ৮ ফেব্রুয়ারির সাঁঝবেলায় প্রীতির বলিউডি বন্ধুরা তাঁর কাছ থেকে একটা ফোন পান। রিসিভ করা মাত্রই ওপ্রান্ত থেকে প্রীতি তাঁদের বলে ওঠেন তল্পিতল্পা-সহ যত শিগ্‌গির সম্ভব লস এঞ্জেলেস চলে যেতে। কারণ তিনি বিয়ে করছেন।
নেমন্তন্ন আচমকা এলেও প্রীতি-ঘনিষ্ঠরা জানতেন, গত ১৮ মাস ধরে প্রীতির বিশেষ প্রীতিডোরে বাঁধা রয়েছেন এক মার্কিন পুঙ্গব। জিন গুডএনাফ নামের এই যুবকের সঙ্গে প্রীতিকে অনেকেই লক্ষ করেছিলেন ২০১৫-এর আইপিএল-এর সময়ে।
প্রীতি একটু চুপিচুপিই জানিয়েছেন, ১২ থেকে ১৬ ফেব্রুয়ারি— এই পাঁচ দিনের মধ্যেই গোটানো হয়ে যাবে বিয়ের পাত্তাড়ি।
ইন্ডাস্ট্রিতে তমাচা লাগল কি এই ৪১ বছরের সুন্দরীর বিয়ের খবরে? ফুট্টুস হয়ে গেল কি কারোর আশার বেলুন? কী আর করা যায়! মেনে নিতে হবে...!!